Tidet kan, ur bniɣ ara ɣef unekcum n Yuba deg tudert-iw deg lawan-a. Xas akken lliɣ sarameɣ ad idireɣ akka yiwen wass kra n tmucuha iyeffɣen I lɛada, kra n lecɣal I yellan kan deg tektabin I qqareɣ. ɣef waya ahat iyitceggel cwiṭ temsalt-a n tebratin. Xas akken deg tama-nniḍen iɛǧeb-iyi lḥal, imid taɣawsa tamaynut iyi-d-yeḍran, bɣiɣ ad waliɣ amek ara tkemmel, amek ara tekfu. Ad yeqqim deg-I lḥir-a alama ẓriɣ taggara, alamma fehmeɣ akk tamacahut. Maca sya ɣer yimir, ad rǧuɣ akka yal tikkelt tasenduqt n tebratin ma yella ujdid neɣ mazal. Ur ẓriɣ ara ayɣer iyi-ɛeǧbent akka temsal I yeffɣen tannumi, I d-yettilin deg lawan anda ur tent-ttrajuɣ ara, imi xas akken ttqelliqent cwiṭ, maca sɛant lbenna iman-is.